**DODATNI TEKSTOVI ZA ČITANJE I SLUŠANJE**

**TRAG U PRIČI 2**

**Što pjesnici još znaju**

Bolje od svih pjesnici znadu

sjediti pod suncem, ležati u hladu.

Bolje od svih znaju se skitati,

daleke zvijezde i predmeti čitati.

Sanjati, smijati se, nadati se i plakati,

na glavi stajati, na jednoj nozi skakati.

Na nepostojećim raketama

dalekim svjetovima broditi

sami sa sobom ratove i razgovore voditi.

Nitko se ne zna na čitavom svijetu

kao pjesnici diviti – cvijetu.

Zvonimir Balog

**Škola**

Čim se zatvore vrata dječjeg odmarališta, tatine vikendice ili bakine kuće – otvaraju se vrata škole.

Kad idu u školu, gotovu svi učenici gunđaju i mrmljaju protiv škole, a kad je završe, onda svi u jedan glas pjevaju:

 Od rođenja pa do groba

 Najljepše je đačko doba!

Odlični učenici obično znaju sva što imaju u torbi. Znači – nose torbu u glavi. Lijenčine i neznalice ne nose torbu u glavi, ali kad dođu nespremni na ispitivanje nose glavu u torbi!

Učenici koji ne ponavljaju gradivo često ponavljaju razred. Ponovno u isti razred nikad ne idu oni koji su taj razred voljeli. Zbog "dvojke" u isto vrijeme jedan učenik može plakati najozbiljnije, a drugi od sreće.

Iako moramo priznati da i samo ocjenjivanje najčešće zaslužuje drugi red. Onima koji baš ne vole ići u školu možemo poručiti:

Najbolji nastavnik mnogo češće ponavlja razred negoli najgori učenik.

Pajo Kanižaj

**Brojilice**

**Ecipecilica**

Eci peci pec

ja sam mali djec!

Eci peci peca

mi smo mala djeca!

Eci peci

perec djeci!

Samo eci

Brojalicu reci!

Eci peci pec

peci si perec!

Eci peci reci,

od djece uteci!

Pajo Kanižaj

**Kako zvuči proljeće**

Proljeće je u mojemu naselju puno zvukova.

Frr-frr-frr lepeću krila ptica u letu, zzz-zzz-zzz zuje pčelice, kap-kap-kap kaplje voda iz žljeba,

kuc-kuc-kuc kuckaju po drvetu djetlić i žuna, živ-živ-živ živkaju živahni vrapci, pfff-pfff-pfff puše lagan vjetar, a kad ojača fijuče fiju-fiju-fiju. Tup-tup-tup čuje s obližnjeg igrališta.

Igra se prva proljetna košarkaška utakmica.

Kad kraj mene projuri Dora na svojim koturaljkama čuje se svuš, svuš, svuš, svuš, a gotovo nečujni ššš kad se Ivan proveze svojim biciklom.

Kad Maja vozi svoj romobil čuje se knja, knja, knja. Toj je zato što je njezin romobil već jako stari i zapinje mu jedan kotačić, ali ga Maja jako voli i nipošto ga ne želi mijenjati.

Sanja Sikirić

**Puž na ljetovanju**

Čim ljetni dan

Svane,

Puž ustane,

Rogove pruži

I s kućom

Po pašnjaku

Kruži.

Kad sunce

U podne

Pripeče,

Puž pakira kuću

U najdeblji hlad

I tu sačeka

Veče.

Pred noć,

Kad se gasi dan,

Puž zaključa

Stan

i pada... pada...

Pada...

Duboko u...

San!

\*\*\*

Stanislav Femenić

**Moje oči**

Moje te oči

gledaju sa drveta

svakoga dana,

veliki svijete!

Vidim cvijeće,

šume,

polja...

Vidim mamu,

brata,

sestru,

prijatelje...

Ja sam baki

pravo oko

i njen svijet!

Alex Ewald Kehonjić, 2. razred (učenički rad)

Osnovna škola Ivan Goran Kovačić Čepić, Kršan

Voditeljica: Mirjana Rabar

**Dugine se boje sastale, i jedna drugoj pričale**

Crvena je rekla da će ruže obići, a trebaju je i drugi cvjetići.

Narančasta i žuta u svemir će poći i sunce posjetiti.

Zelena će do šuma skoknuti i livade obnoviti.

Plava će u moru zasjati, a ljubičasta s lavandama zamirisati.

(Barbara Billege, učenički rad), Osnovna škola Tina Ujevića, Zagreb

Voditeljica: Katarina Franjčec

**Proljetna radost**

Punih njedara sunca i zelene boje stiglo je proljeće na livadu pokraj šume. Sunčeva toplina najprije je na čistinu izmamila visibabu. Bojažljivo se osvrnula lijevo-desno i nježno zazvonila zvončićem. Bio je to znak ostalim visibabama da je vrijeme za proljetno slavlje. Ali između nogu jedne visibabe znatiželjno je provirio jaglac. U hipu se našao usred kola i zaplesao.

- A tko je tebe zvao? – zagrajaše visibabe.

- Proljetno sunce!

- Tako su žut i neugledan!

Jaglac odmahne glavom i veselo zazviždi. Istog trenutka pored svake visibabe pojavi se jedan jaglac.

- Vaša bijela boja više dolazi do izražaja u našem žutom društvu – s smijehom zažagore iznikli jaglaci

u jedan glas.

- Evo i nas! – zažmirkaju ispod lista i plave ljubičice.

- Baš nam nedostaju vaša elegancije i miris! – s radošću ih dočekaju jaglaci i visibabe. Svi se radosno uhvate u kolo i pjesmom i plesom pozdrave proljeće.

Nada Mihoković Kumrić